text: [{"text_idx": "#000000", "text": "Veitalanoataki e Dublin na sotasota vou ni qito rakavi e vuravura."}, {"text_idx": "#000002", "text": "Rawa kina timi ni All Blacks me na dua vei ratou na 6 na timi ena iwase ni vuravura oqo [southern hemisphere] me ratou na laki qito takoso kei na veitimi kara dau sota tiko ena sotasota ni Six Nations ka me vakatokai tiko na -global grand final , mena dau qitori tiko ena vei ya rua na yabaki. Na iwalewale vou ni sotasota ena veitalanoataki sara tikoga ena macawa oqo."}, {"text_idx": "#000003", "text": "Ena dua na itukutuku ka tabaka na \u2013The Times, era na veitalanoa tiko nai yaraqele ni rakavi ena noda vuravura e Dublin ena Vukelulu me baleta nai ulutaga ni \u2018Nations Championship\u2019."}, {"text_idx": "#000004", "text": "Tabaki talega ena \u2013 The Times , ni sotasota vou oqo ena tiko kina na timi ni Viti,Japani, All Blacks,Wallabies,Springboks kei na timi ni Argentina."}, {"text_idx": "#000005", "text": "Ena vakayacori talega na relegation kei na promotion ena rua na iwasewase oqo \u2013 [southern and northern divisions] ia ena sega ni laki vakacacana nai tuvatuva ni sotasota vei ratou na veitimi ka ratou dau vakaitavi tiko ena sotasota ni Six Nations."}, {"text_idx": "#000006", "text": "Nanumi tiko me caka na sotasota ena Jiulai kina Noveba donumaka na gauna era dau valataki vanua kina se na test windows , me qai laki caka sara na fainala vei rau na timi e rua ena i otioti ni macawa ni vula o Noveba."}, {"text_idx": "#000007", "text": "Dua na bolebole levu sai koya na nodra vakadonua na veikalavo mai Urope na nodra soli ira mai na nodra dauqito me donumaka na gauna ni sotasota oqo."}, {"text_idx": "#000008", "text": "Ena gauna oqo , na World Rugby test window e tolu tikoga na macawa, ena vula o Noveba. Ia , sa nuidei tiko nai soqosoqo nina vakabulabulataki na veiwekani vaka qito kei na bisinisi me rawa ni tadola na katuba ni kena sagai na ituvatuva oqo."}, {"text_idx": "#000009", "text": "Ena dua talega nai tukutuku e tauri rawa , nira sa gadreva talega na vei kalavo rogo mai Urope me dua ga na nodra sotasota me vakatokai na- World Club Rugby Championship , ka rawa meda na sarava kina na nodra sota na veitimi me vaka na Crusaders kei na Blues me rau sota kei na Toulouse se na Leinster."}]